和韓永貞行
作者：王十朋
朝代：宋

paragraphs: 君不見天爲元和開號令，先遣憸人竊朝柄。
奉天難平閑虎貔，弈客待詔來京師。
口中班班談治道，貞觀開元何足爲。
黨與紛紛自標置，遠借伊周供佞媚。
望塵附火皆美官，怨脩睚眥曾不難。
梯媒爵位由貨賂，斥遂朝士因杯盤。
珣瑜卧第郢佑默，誰爲唐室回狂瀾。
朝攘利權未爲怪，莫奪兵柄尤可歎。
仙李蟠根未當艾，十葉神器那容干。
禁中大義知誰主，東宮受禪同三祖。
越兒涕泣吳兒悲，從此豺狼不生羽。
剛明天子位初登，翦除元惡流凶朋。
八州司馬才可稱，節已掃地誰復矜。
子厚年少躁飛騰，身陷醜黨罹熏蒸。
著文擬騷愁思凝，欲自辨白終莫曾。
王孫尸蟲託駡憎，色豈不媿明窗燈。
所記先友時良肱，忍使柳氏家聲崩。
吁嗟匪人何足憑，士勿妄進當戰兢。
退之鯁直憤不勝，詩篇史筆兩可徵，永貞覆轍宜痛懲。